૧૨ નવેમ્બર, ૧૯૪૯માં ઉદ્યોગોની કેન્દ્રીય સલાહકાર પરિષદને સંબોધતાં એક કુશળ વ્યવહારવાદી અર્થશાસ્ત્રીના રૂપમાં સરદારે કહ્યું હતું, ” અર્થશાસ્ત્ર એક વ્યવહારિક વિજ્ઞાન છે. તેથી આપને આગ્રહ કરું છું કે આપ સમસ્યાઓને વ્યવહારિક દ્ષ્ટિથી નીડરતાથી જુઓ તથા એવા ઉપાયો શોધો કે જેના દ્વારા ઉપલબ્ધ સાધનોનો રાષ્ટ્રીય વિકાસમાં ઉદ્દેશપૂર્ણ ઉપયોગ થઈ શકે.” સ્વતંત્રતાપ્રાપ્તિ પછી આર્થિક સંકટ, આવશ્યક વસ્તુઓનો અભાવ, ઔદ્યોગિક ગતિરોધ, મુદ્રા પ્રસાર જેવા ગંભીર પડકારો અંગે સરદારે વ્યક્ત કરેલા વિચારો, પત્રો, પ્રવચનો એમના વ્યવહારવાદી દ્ષ્ટિકોણને પ્રગટ કરે છે.